32000D0367
L 133/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 3 май 2000 година
за прилагане на Директива 89/106/ЕИО на Съвета по отношение на класификацията за огнеустойчивост на строителни продукти, строителни конструкции и части от тях
(нотифицирано под номер С(2000) 1001)
(текст от значение за ЕИП)
(2000/367/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/106/ЕИО на Съвета от 21 декември 1988 г. относно сближаването на законовите, подзаконовите и административните разпоредби на държавите-членки по отношение на строителните продукти (1), изменена с Директива 93/68/ЕИО (2), и по-специално членове 3, 6 и 20 от нея,
като има предвид, че:
(1)
Член 3, параграфи 2 и 3 от Директива 89/106/ЕИО гласят, че с оглед отчитане на различни нива на защита за строежите, които могат да са налице на национално, регионално или местно равнище, всяко съществено изискване може да предизвика въвеждането на класове в тълкувателните документи. Тези документи са публикувани като Съобщение на Комисията във връзка с тълкувателните документи от Директива 89/106/ЕИО на Съвета (3).
(2)
Точка 4.2.1 от тълкувателен документ № 2 обосновава необходимостта от различни нива на същественото изискване „Безопасност при пожар“ като функция от типа, предназначението и местоположението на строителната конструкция, нейната планировка и наличността на аварийна екипировка.
(3)
Точка 2.2 от тълкувателен документ № 2 посочва редица взаимосвързани мерки за удовлетворяване на същественото изискване „Безопасност при пожар“, които заедно допринасят за формулирането на стратегия за пожаробезопасност, която може да са разработи по различен начин в отделните държави-членки.
(4)
Точка 4.3.1.3 от тълкувателен документ № 2 уточнява една от тези мерки, преобладаваща в държавите-членки, която се отнася до огнеустойчивостта на строителните продукти и/или части от строителни конструкции.
(5)
За да може да се оцени огнеустойчивостта на строителните продукти и строителни конструкции или части от тях, хармонизираното решение предполага система от класове, включена в тълкувателен документ № 2.
(6)
Тази система от класове е адаптирана към техническия прогрес в мандат от Комисията към Европейските органи за стандартизация, Европейския комитет по стандартизация (CEN) и Европейския комитет за стандартизация в електротехниката (CENELEC).
(7)
Член 6, параграф 3 от Директива 89/106/ЕИО гласи, че държавите-членки могат да решават кои нива на експлоатационните характеристики трябва да бъдат спазвани на тяхна територия само в рамките на класификациите, приети на общностно равнище и при условие че използват всички класове, някои от тях или само един.
(8)
Мерките, предвидени в настоящото решение, са в съответствие със становището на Постоянния комитет по строителството,
ПРИЕ НАСТОЯЩОТО РЕШЕНИЕ:
Член 1
Системата за класификация, приета на общностно равнище за огнеустойчивост на строителни продукти, строителни конструкции и части от тях, е дадена в приложението.
Член 2
Адресати на настоящото решение са държавите-членки.
Съставено в Брюксел на 3 май 2000 година.